Det er ikke bare skønt på stranden. Det kan også være farligt. - Det er vigtigt at lære om at begå sig på stranden for børnene. De er en risikogruppe, og dem har vi særlig øje på, og derfor vil vi gerne sikre, at de får indsigt i, hvordan man får gode og trygge oplevelser på stranden, siger Laurits Tarpgaard Juel, som er en af livredderne i TrygFondens Livredder Patrulje. Onsdag var han sammen med et par kolleger til stede på Palmestranden i Frederikshavn for at lære børn om badesikkerhed og livredning. Det er 20. sæson TrygFondens livreddere er på turne på de danske strande. I løbet af den næste par uger kommer livredderne også forbi strandene i Skagen, Tversted, Tornby, Løkken, Blokhus, Klitmøller og Vorupør. Indtil videre har der ikke været livreddende aktioner på de nordjyske strande - men TrygFondens livreddere havde i sidste uge 31 førstehjælpsaktioner og 32 forebyggende aktioner på de nordjyske strande. På Palmestranden bestod børnene dagens lektion i badesikkerhed.

Opsummering:
Badesikkerhed var onsdag på dagsorden på Palmestranden i Frederikshavn. Her indledte TrygFondens Livreddere deres turne rundt på de nordjyske strande, hvor de underviser børn i at begå sig i vandet og på stranden.